Αντιπαράθεση με τον Αλέξη Κούγια άνοιξε ο Επαμεινώνδας Κορκονέας, διαψεύδοντας με γραπτή δήλωσή του προς την έδρα του Μικτού Ορκωτού Εφετείου Λαμίας τον λόγο που επικαλέστηκε ο πρώην συνήγορός του για την παραίτηση από την υπεράσπισή του στην εκδίκαση της υπόθεσης της δολοφονίας του Αλέξανδρου Γρηγορόπουλου σε δεύτερο βαθμό, η οποία και διακόπηκε για τις 25 Απριλίου.

Ο πρώην συνήγορος του Επαμεινώνδα Κορκονέα, Αλέξης Κούγιας, είχε υποβάλει την παραίτησή του στις αρχές Φεβρουαρίου επικαλούμενος ότι ο πελάτης του σε σχετική ερώτηση της προέδρου του δικαστηρίου είχε αρνηθεί να ζητήσει συgγνώμη για το θάνατο του Αλέξη Γρηγορόπουλου, αναφέροντας ότι «δεν πρόκειται να ζητήσω συγγνώμη από κανένα δεκαπεντάχρονο», κάτι που -σύμφωνα με τον κύριο Κούγια- επανέλαβε και σε ιδιωτική τους συνομιλία.

Με την επανέναρξη της δίκης και μέσω των αυτεπάγγελτα διορισμένων συνηγόρων υπεράσπισης, κ.κ. Ανδρόνα και Καραφέρη, ο καταδικασμένος σε ισόβια για τον θάνατο του Αλέξη Γρηγορόπουλου διέψευσε τη δήλωση του πρώην συνηγόρου του.

«Η συγγνώμη που σε κάθε ευκαιρία δημοσίως και ιδιωτικώς εξεδήλωσα για την πράξη μου υπήρξε ειλικρινής, πηγαία και αμετάκλητη... Είναι επομένως απολύτως ανακριβή τα όσα αναφέρθηκαν στο δικαστήριό σας κατά την προηγούμενη συνεδρίασή του περί δήθεν άρνησής μου "να ζητήσω συγγνώμη από έναν δεκαπεντάχρονο αντιεξουσιαστή". Κάτι τέτοιο θα ήταν αδύνατο να πράξω αφού αντίκειται στις αρχές και τις αξίες μου, με βάση τις οποίες η ανθρώπινη ζωή είναι αγαθό απόλυτο και δεν επιδέχεται καμία απολύτως διάκριση», ανέφερε μεταξύ άλλων στη γραπτή δήλωση του ο Επαμεινώνδας Κορκονέας.

Και τόνισε παράλληλα ότι «επαναλαμβάνω για ακόμη μία φορά, με κάθε ειλικρίνεια και με απόλυτα κατηγορηματικό τρόπο τη βαθύτατη οδύνη και συντριβή μου για τον θάνατο του αείμνηστου Αλέξανδρου Γρηγορόπουλου και δηλώνω τον απόλυτο σεβασμό στη μνήμη του άτυχου νέου και την ειλικρινή μου συγγνώμη τους συγγενείς και οικείους».

Την ίδια στιγμή, πάντως, ο Κορκονέας στη δήλωσή του αρνείται την κατηγορία της δολοφονίας από πρόθεση και προσδιορίζει ότι σκοπός του είναι «να αποδείξω την αλήθεια των όσων συνέβησαν την τραγική εκείνη νύχτα, ότι δηλαδή ο θάνατος του νεαρού οφείλεται σε τραγική συγκυρία και όχι στην ανθρωποκτόνο βούλησή μου», κάτι που αναμένεται να αποτελέσει και την υπεραστική γραμμή.

Η εκδίκαση της υπόθεσης διακόπηκε για τις 25 Απριλίου έπειτα από σχετικό αίτημα που υπέβαλαν οι αυτεπάγγελτα διορισμένοι συνήγοροι του Κορκονέα προκειμένου να μπορέσουν να μελετήσουν την πολυσέλιδη δικογραφία.

Η εξέλιξη αυτή θεωρείται ουσιαστικά αναμενόμενη και μάλιστα από τα δικαστήρια της Λαμίας απουσίαζαν οι συνήγοροι πολιτικής αγωγής Νίκος και Ζωή Κωνσταντοπούλου, οι οποίοι εκπροσωπήθηκαν από συνεργάτη τους, ενώ από τον συνήγορό του, Θύμιο Καραΐσκου, εκπροσωπήθηκε ο δεύτερος κατηγορούμενος Βασίλης Σαραλιώτης.

ΕΦΗΜΕΡΙΔΑ ΤΩΝ ΣΥΝΤΑΚΤΩΝ / ΓΙΩΡΓΟΣ ΔΕΛΙΧΑΣ

Έξω από δικαστήρια της Λαμίας υπήρξε παρουσία αντιεξουσιαστών, με αποτέλεσμα να υπάρξει αντίστοιχη παρουσία αστυνομικών δυνάμεων. Μάλιστα επιτράπηκε η είσοδος στην αίθουσα μόνο πέντε ατόμων από την ομάδα των αντιεξουσιαστών, ενώ με τη διακοπή της δίκης ακούστηκαν μεμονωμένες αποδοκιμασίες προς το πρόσωπο του κατηγορουμένου.